I krydset mellem Vesterfælledvej og Ny Carlsberg Vej i København er der torsdag formiddag sket en alvorlig ulykke.

En yngre kvinde er bragt til hospitalet i kritisk tilstand.

Hun kom cyklende, da hun blev ramt af en lastbil, oplyser Københavns Politi.

Der er spærret for trafik, mens politiet arbejder på stedet.

I første omgang blev der spærret på Vesterfælledvej, men der er omkrig klokken 10.22 åbnet for trafik på denne strækning.

Der er dog fortsat spærret på Ny Carlsberg Vej mellem Ejderstedgade og Vesterfælledvej.

Krydset ligger på Vesterbro i København.

Ulykken skete klokken 09.55.

Det står endnu ikke klart, hvad der præcis skete. Det arbejder teknikere på at finde ud af.

Politiet ønsker ikke at komme med uddybende oplysninger om hverken cyklisten eller chaufføren, der sad bag rattet i lastbilen.

ritzau